Arbeiter oli kohtuniku peale tige: mis saab veel penalti olla? (2)
Tallinna Kalev sai oma selle hooaja kolmandas Premium liiga mängus kolmanda üheväravalise kaotuse, kui kodus tunnistati Narva Transi 2:1 paremust. Kalevi peatreener Argo Arbeiter oli rahulolematu nii oma mängijate kui ka kohtunikuga.
Arbeiteri ajas eriliselt marru kohe teise poolaja alguse moment, kus Transi keskkaitsja Dante Leverock jõuga Roman Sobtšenko kastis maha tiris. Mängu peakohtunik Dmitri Kulikov otsustas aga penaltit mitte määrata. "Ma ei kujuta ette, kui see ei ole pennal, siis mis veel on pennal? See on uskumatu, millist jama toodab kohtunik. Pagan no! Mis saab veel pennal olla? Ma ei tea. Aga see jääb kohtuniku südametunnistusele, las ta olla," ütles Arbeiter lõpuvile järel Soccernet.ee-le.
Treener oli tulemuses selgelt pettunud, sest taas vallati palli ja loodi võimalusi. Suurimaks probleemiks ongi tema sõnul see, et palle ei saada võrku: "Väravaid ei löö. Väga selge. Näed ise: kui loed täna momendid kokku, arvan, et meil oli neid rohkem. Nemad löövad standardist ära. See on üks-üks võitlus - sa ei saa midagi teha, kui keegi jätab lihtsalt oma mehe mängimata.
Sõnum [oma meestele] on selge: sa pead oma mehe kinni võtma. Siin ei ole mingit tegemist taktikaga, mänguplaaniga - see on lihtsalt üks-üks võitlus."
Kuigi tuli kolmas kaotus, saadi täna hooaja esimene tabamus ikkagi kirja. Arbeiter ütles, et Kalevi mängus on ka palju positiivset, näiteks võimaluste loomine. "Kui sa vaatad meie igat mängu, oleme mäng-mängult läinud paremaks. Kui sul on meeskonnas kaks uut lüli, kes on põhimängijad ja kes tulevad kaks päeva enne [hooaja algust], siis on päris keeruline seda üles ehitada. Aga me läheme järjest paremaks ja arvan, et iga vastane peab meiega arvestama - ja mitte ainult need alumise otsa satsid, vaid ka sellised nagu Narva," arvas treener.
Narva Transi kaitsja Tanel Tamberg tunnistas lõpuvile järel, et Kalevi südi vastupanu neile üllatusena ei tulnud. "Ootasimegi, et mäng tuleb täpselt nii raske," ütles ta, et Kalev on korralik sats.
Tambergi sõnul lõi veidi nende kaitsemängu segi Igor Ovsjannikovi avapoolaja vigastus: "Ovsjannikov sai vigastada, vist tõmbas lihase ära, ja [Aleksandr] Zakarljuka pidi paremkaitses mängima, mis oli talle võõras koht."
Ta lisas, et päris täielikult ei ole kohanetud veel ka kolme keskkaitsja süsteemiga. "Natuke tahab veel harjumist ja harjutamist, aga küll tuleb," oli mees positiivne ja rõõmus.